Asociaţia Pro Democraţia avertizează că mai multe clipuri realizate în cadrul unui proiect, care îi înfăişează pe Ştefan cel Mare sau Mihai Viteazu, au fost preluate și transformate în materiale electorale de către Alianţa pentru Unitatea Românilor (AUR), fără drept.
Adociaţia cere CNA, Autorităţii Electorale Permanente şi Ministerului Cercetării să intervină pentru interzicerea difuzării.
„Asociaţia Pro Democraţia (APD) atrage atenţia că în spaţiul public sunt difuzate materiale audio-video preluate şi alterate faţă de forma originală fără acordul organizaţiei noastre. Aceste producţii aflate în proprietatea Asociaţiei şi realizate în baza unei colaborări cu compania Leo Burnett în cursul anului 2014[1], au făcut parte dintr-o campanie de conştientizare a importanţei exercitării dreptului la vot (Go-to-vote). Asociaţia noastră realizează campanii go-to-vote în fiecare an electoral. Videoclipurile la care facem referire sunt arhicunoscute în spaţiul public şi au fost premiate de industria de specialitate”, au scris reprezentanţii ONG-ului pe pagina oficială de Facebook.
Aceştia explică faptul că videoclipurile APD cu personaje istorice precum Ştefan cel Mare sau Mihai Viteazul au fost transformate în materiale de promovare electorală de către partidul Alianţa pentru Unitatea Românilor (AUR), utilizate fără drept şi re-editate cu însemnele electorale ale AUR.
”Utilizarea acestor materiale reprezintă o încălcare a drepturilor de proprietate intelectuală ale APD şi Leo Burnett. Facem apel către acest competitor electoral să retragă deîndată materialele de promovare şi să respecte drepturile de proprietate intelectuală. Totodată, solicităm autorităţilor abilitate ale statului, precum Consiliul Naţional al Audiovizualului, Autoritatea Electorala Permanentă şi Ministerul Cercetării, Inovării şi Digitalizării să intervină în baza competenţelor lor pentru interzicerea difuzării acestor producţii video modificate fraudulos şi denaturate de la scopul lor”, au mai transmis oficialii organizaţiei.
Aceştia solicită, de asemenea, organizaţiilor media ”să se abţină de la preluarea şi difuzarea acestor clipuri electorale obţinute prin metode abuzive la regimul special al drepturilor de proprietate intelectuală”.